અમદાવાદઃ મહાનગરના સતત વિકાસ અને સાહિત્ય-સાધનાનાં પ્રકાશનોના વ્યાપક પ્રસારના હેતુને ધ્યાનમાં રાખી કર્ણાવતીના મેમનગર વિસ્તારમાં ‘સાહિત્ય સાધના’ના અદ્યતન વેચાણકેન્દ્રની શરૂઆત કરવામાં આવી છે. આ સંદર્ભે રાષ્ટ્રીય વિચારધારાનાં પુસ્તકોના પ્રકાશન પ્રચારક અને વિક્રેતા ‘સાહિત્ય સાધના’ ટ્રસ્ટની નવી બુકશોપનું ઉદ્ઘાટન કરવામાં આવ્યું હતું. આ ઉદ્ઘાટન કાર્યક્રમ અખિલ ભારતીય સહબૌદ્ધિક પ્રમુખ સુનીલભાઈ મહેતા તેમ જ પ્રાંત સહકાર્યવાહ શૈલેશભાઈ પટેલની ઉપસ્થિતિમાં ‘લા ગ્રેસિયા, વિવેકાનંદ સર્કલ પાસે, મેમનગરમાં યોજાયો હતો. આ પ્રસંગે ટ્રસ્ટી રસિકભાઈ ખમાર, શૈલેશભાઈ પટેલ, ભરતભાઈ શાહ, નારણભાઈ મેઘાણી, ભગીરથભાઈ દેસાઈ સહિત અનેક અગ્રણીઓ અને પુસ્તકપ્રેમીઓ ઉપસ્થિત રહ્યા હતા. ઉલ્લેખનીય છે કે આ પ્રસંગે ‘સાહિત્ય-સાધના’ની પુસ્તક ગાડી પણ લોકાર્પિત કરવામાં આવી હતી. કર્મયોગી ભરતભાઈ પરમારને ચાવી અર્પણ કરી પ્રા. સુનીલભાઈ મહેતાએ સાહિત્ય-સાધનાની પુસ્તક ગાડીનું લોકાર્પણ કર્યું હતું.